b'\n_START_ARTICLE_\nKava pri di\xc5\xa1e\xc4\x8dem jasminu\n_START_SECTION_\nVsebina\n_START_PARAGRAPH_\nVe\xc4\x8dinoma tretjeosebna pripoved, ki jo ob\xc4\x8dasno presekajo prvoosebna opa\xc5\xbeanja, opisuje Jasmino, mlado \xc5\xbeensko, ujeto v ponavljajo\xc4\x8di vzorec na propad obsojenega razmerja. Primo\xc5\xbe, sprva njen fant, kasneje mo\xc5\xbe in nazadnje biv\xc5\xa1i mo\xc5\xbe ter o\xc4\x8de njenih dvoj\xc4\x8dkov, je zasvojen z igrami na sre\xc4\x8do. Posledi\xc4\x8dno njegovo osebnost povsem zasen\xc4\x8dijo patolo\xc5\xa1ko laganje, manipuliranje in psihi\xc4\x8dno nasilje. Obenem je do vratu v dolgovih. Vse to par vodi iz ene brezupne situacije v drugo. Primo\xc5\xbe se izgublja v sanjarjenju o lep\xc5\xa1i prihodnosti, v glavnem vezani na \xc4\x8das, ko bo kon\xc4\x8dal svoj roman, ki ga pi\xc5\xa1e \xc5\xbee leta, in bo svet v njem kon\xc4\x8dno prepoznal literarnega genija. Jasmina se tem iluzijam sku\xc5\xa1a upreti, vendar mu nazadnje vedno sledi. \xc5\xa0ele po mnogih grobih zlorabah zaupanja, na primer, ko zanj zastavi stanovanje svojih star\xc5\xa1ev, in Primo\xc5\xbe kot \xc5\xbee tolikokrat prej obljubi, da bo \xc5\xa1el na zdravljenje ter popla\xc4\x8dal dolg, pa tega ne naredi, se Jasmina le odlo\xc4\x8di in odide. Ob pomo\xc4\x8di star\xc5\xa1ev si posku\xc5\xa1a sestaviti novo \xc5\xbeivljenje, pri tem pa se zaveda, da je sama sebi najve\xc4\x8dji sovra\xc5\xbenik, saj njene oblike odvisnosti, namre\xc4\x8d odvisnosti od njega in njunega odnosa, \xc5\xa1e zdale\xc4\x8d ni konec. Dramatur\xc5\xa1ki lok knjige nas nato popelje v sedanjost, kjer je Jasmina drugi\xc4\x8d, tokrat veliko bolj sre\xc4\x8dno, poro\xc4\x8dena s Petrom. Vendar pa se zdaj \xc5\xbee ozdravljeni in ponovno poro\xc4\x8deni Primo\xc5\xbe vrne v njen vsakdan, ko zahteva redne stikih z otrokoma._NEWLINE_Roman krmari med obravnavo dveh oblik odvisnosti, tiste bolj o\xc4\x8ditne, ki ji je podvr\xc5\xbeen Primo\xc5\xbe, in tiste, iz katere se ne more izviti protagonistka. Preklapljanje med preteklostjo in sedanjostjo poskrbi za dve razli\xc4\x8dni perspektivi dogodkov in odpre vpra\xc5\xa1anje, ali Primo\xc5\xbe, ki v svoji slepi \xc5\xbeelji po hazardiranju uni\xc4\x8duje vse okoli sebe, res nosi ve\xc4\x8dji del krivde za nastalo situacijo kot Jasmina, ki se mu ni sposobna upreti. Zato trenutek njene prebuditve iz za\xc4\x8daranega kroga uni\xc4\x8dujo\xc4\x8dega razmerja deluje toliko bolj katarzi\xc4\x8dno, vendar pa \xc5\xbee lahko slutimo, da brezskrbna prihodnost morda le \xc5\xa1e ni tako blizu.\n_START_SECTION_\nZbirka\n_START_PARAGRAPH_\nRoman je iz\xc5\xa1el v zbirki Nova slovenska knjiga.\n_START_SECTION_\nOcene in nagrade\n_START_PARAGRAPH_\nRoman je bil leta 2011 \xc5\xa1e kot neobjavljeno delo nominiran na nate\xc4\x8daju Modre ptice za izvirni slovenski roman, namenjen odraslemu bralstvu pod okriljem zalo\xc5\xbeni\xc5\xa1ke skupine Mladinske knjige._NEWLINE_Diana Punger\xc5\xa1i\xc4\x8d je o Kavi pri di\xc5\xa1e\xc4\x8dem jasminu v Sodobnosti zapisala, da \xc4\x8detudi delo v prvi vrsti tematizira specifiko ljubezenskega odnosa, mu ne gre oporekati visokega potenciala bralske identifikacije, ki ni vezana samo na \xc5\xbeensko ob\xc4\x8dinstvo, kot tudi ne univerzalnosti ideje; prikazati \xc4\x8dloveka, njegovo ravnanje v odvisnosti od vseh vidnih in nevidnih, preteklih in prihodnjih silnic._NEWLINE_Tina Vr\xc5\xa1\xc4\x8daj v Pogledih o romanu pravi, da je ves prepreden z metaforiko, da je jezik dela bogat, pesni\xc5\xa1ki in hkrati blagodejno naraven. Tako lahko verjamemo prav vsaki besedi, kot da gre za iskreno pri\xc4\x8devanje nekoga, ki ni le spreten pisatelj, ampak je vse to tudi sam pre\xc5\xbeivel. Najbolj prepri\xc4\x8dljivi se ji zdita zapletenost in ve\xc4\x8dpomenskost vsake situacije, in \xc4\x8detudi dogajanje spremljamo le skozi o\xc4\x8di junakinje, to ni prikazano enoplastno. _NEWLINE_Valentina Plahuta Sim\xc4\x8di\xc4\x8d pa je v Delu, kjer je roman v letu 2014 tudi izhajal kot podlistek, za bistvo knjige ozna\xc4\x8dila poglobljeno in pristno napisano analizo nevarnih razmerij, v katera sta vpletena protagonista.'